अण्णा नायक दियां त्रूंड़ियां चढ़ी गेइयां। उन्न पैन्नी नजरी कन्ने सब्बनें गी पल-भर दिक्खेआ ते आक्खेआ-“भरमा गुंड़ा ऐ लफंगा ऐ, बदमाश ऐ, दुश्ट ऐ। एह् सब सच्च ऐ। पर कल रातीं ओह् इत्थें सा। इस ग्रां च। उन्न नेलदल्ली बल्ल पैर बी नईं पुट्टेआ। फी भला पुलस उसी की ते किस चाल्ली फड़ग ? जेकर ओह् चोरी करन जां कुसै दी हत्या करन जंदा तां गल्ल बक्खरी ही। ओह् ते उत्थें गेआ गै नईं। मिगी चंगी चाल्ली चेत्ता ऐ जे कल रात्तीं में उसी इत्थें कुतै गै दिक्खेआ सा। फी भला एह् कियां होई सकदा ऐ जे पुलस उसी बिना गल्ला-बाता दे फड़ी लेई जा ते आऊं चुप्प-चपीता बेठा रौहां ?”